钦定古今图书集成/明伦汇编/家范典/第059卷 > 《汉刘熙释名》 > 《梓材》
## 钦定古今图书集成/明伦汇编/家范典/第059卷 > 《汉刘熙释名》 > 《梓材》

已若兹监惟曰“欲，至于万年，惟王子子孙孙永保民。”

〈蔡注〉已，语辞。监，视也。此人臣祈君永命之辞也。〈大全〉新安陈氏曰：“已若兹监者已乎？君其监观于兹。臣所祈于君，惟曰‘欲自今至于万年，当为天下王，王之子子孙孙永保民而已。曰万年惟王’。若止于长有天下，曰‘子子孙孙永保民’，则欲世王之久安天下也。意实公天下，而非私于王家，人臣祈天永命，忠爱无穷之心欤！”苏氏曰：“此《书》专言‘王惟不杀，则子孙万年享国’”，故以皇天所付为言。详考《大诰》《康诰》《酒诰》《梓材》四篇，反复丁宁，以杀为戒，以不杀为德，此《易》所谓“聪明睿智神武而不杀”者。故周有天下八百馀年，后之王者以不杀享国，以好杀殃其身及其子孙者多矣。而世主不以为监，小人又或附会六经以劝之杀，悲夫殆哉！唐末、五代之乱，杀人如饮食。周太祖叛汉，汉隐帝使开府尹刘铢屠其家百口。太祖既克京师，夜召其故人知星者赵延义，问汉祚所以短促，延义答曰：“汉本未亡，以刑杀冤滥，故不及期而灭。”时太祖方以兵围刘铢及苏逢吉第，期灭其族，闻延义言，矍然，贷之，诛，止其身。